Vrou in plaashuis bewusteloos geslaan, beroof | Netwerk24
Deur Arisa Janse Van Rensburg 08 Augustus 2020 21:04
Die bebloede vloer van die vertrek waar 'n vrou Saterdagoggend in haar plaashuis in Balmoral in Mpumalanga gekry is nadat sy erg aangerand is. Foto: Verskaf.
Vasti Miller, 'n inligtingskoördineerder van die sekerheidsgroep BHS-veiligheid, sê die 67-jarige vrou, wat op 'n plaas in Balmoral woon, het omstreeks 01:00 Saterdagoggend die deur vir haar hond oopgesluit.
Die aanvaller het saam met die hond by die huis ingeloop.
"Die hond het nie geblaf nie omdat hy die man geken het. Die man het toe reguit na die laai geloop waar die vrou sy geld die vorige middag uitgehaal het," sê Miller.
Die rower het die vrou toe herhaaldelik oor die kop en deur die gesig geslaan.
"Toe sy rondom 08:00 weer bygekom was die aanvaller reeds weg," sê Miller.
Die vrou se seun het kort daarna op sy bebloede ma afgekom en hulp ontbied. Volgens Miller is drie selfone en 'n beursie gesteel.
Die vrou is na die Bronkhorstspruit-hospitaal geneem.
Miller sê die verdagte is Saterdagoggend deur lede van die gemeenskap gevang en aan die polisie oorhandig.
Brig. Leonard Hlathi, woordvoerder van die polisie in Mpumalanga, sê 'n klag is nie by hulle ingedien nie. Kapt. Mavela Masondo, Gautengse polisiewoordvoerder, sê hulle het ook geen rekord van die saak nie.